Covid-19: Jongste statistiek bekendgemaak(Foto: Brian Inganga/AP) Zweli Mkhize, die minister van gesondheid, het Woensdagaand die jongste Covid-19-statistiek vir Suid-Afrika bekendgemaak. Minstens 5 350 gevalle is tot dusver in die land bevestig, ŉ toename van 354 gevalle sedert Dinsdag. Dit is die hoogste toename in ŉ 24 uur-siklus en verteenwoordig ŉ 73% toename in vergelyking met die vorige dag. Altesaam 197 127 toetse is tot dusver gedoen, waarvan 11 630 toetse die afgelope 24 uur gedoen is. Dit is ook die hoogste getal toetse wat in ŉ 24 uur-periode gedoen is en verteenwoordig ŉ toename van 66% sedert die vorige dag. Nog 10 persone het gesterf en dit bring die algehele dodetal op 103 te staan. Die 10 sterftes is in Gauteng, die Wes-Kaap, KwaZulu-Natal en die Oos-Kaap aangemeld. Mkhize het gesê weens die hoë getal gevalle in die Wes-Kaap, sal bykomende ondersteuning na die provinsie ontplooi word. Bykomende personeel en 30 Kubaanse dokters sal in die provinsies ontplooi word. Só lyk die provinsiale statistiek: Oos-Kaap – 630 Vrystaat – 113 Gauteng – 1 408 KwaZulu-Natal – 956 Limpopo – 31 Mpumalanga – 31 Noordwes – 29 Noord-Kaap – 17 Wes-Kaap – 2 135 Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.